Pravila

Agencija za preskrbo Evropske skupnosti za atomsko energijo o določitvi postopka usklajevanja ponudbe in povpraševanja po rudah, snoveh vira in posebnih cepljivih snoveh

AGENCIJA ZA PRESKRBO EVROPSKE SKUPNOSTI ZA ATOMSKO ENERGIJO JE

ob upoštevanju določb Pogodbe in zlasti šestega odstavka člena 60 Pogodbe;

po posvetovanju s Svetovalnim odborom Agencije;

ob upoštevanju Odločbe Komisije Euratom z dne 5. maja 1960 o določitvi datuma, ko Dobavna agencija prevzame svoje dejavnosti, in o odobritvi teh pravil ter zlasti členov 3 in 4 navedene odločbe v zvezi s pogoji za začetek veljavnosti teh pravil;

ker mora Agencija za izvajanje svojih dejavnosti v skladu z načeli iz člena 52 Pogodbe za vsak izdelek in na podlagi prijav, v katerih so zajete ocenjene potrebe uporabnikov in ocenjene razpoložljive količine za dobavo proizvajalcev, v celoti poznati razmere na trgu;

ker je treba določiti postopke za usklajevanje ponudbe in povpraševanja tako, da se omogoči urejanje različnih razmer v zvezi z oskrbo;

ker uvedba teh postopkov vključuje takšne prehodne ukrepe, ki bodo olajšali njihovo postopno uporabo,

SPREJELA NASLEDNJE DOLOČBE:

Člen 1

Uporabniki za obdobje, določeno v skladu s členom 3, obvestijo Agencijo na njeno zahtevo o svojih predvidenih potrebah po rudah, snoveh vira in posebnih cepljivih snoveh ter, na podlagi že sklenjenih pogodb, o svojih nabavnih programih.

Prijava navaja:

(1) Oznako proizvoda;

(2) Kakovost, kemijsko in fizikalno sestavo ter druge pomembne podatke;

(3) Količine (v metričnih enotah);

(4) Kraj porekla;

(5) Nameravano uporabo;

(6) Časovno razporeditev dobav;

(7) Plačilne pogoje, ki niso zavezujoči.

Člen 2

Proizvajalci za obdobje, določeno v skladu s členom 3, obvestijo Agencijo na njeno zahtevo o svojih zalogah na začetku obdobja, svoji predvideni proizvodnji in, na podlagi že sklenjenih pogodb, svojih dobavnih programih.

Prijava navaja:

(1) Oznako proizvoda;

(2) Kakovost, kemijsko in fizikalno sestavo ter druge pomembne podatke;

(3) Količine (v metričnih enotah);

(4) Kraj porekla;

(5) Časovno razporeditev dobav;

(6) Plačilne pogoje, ki niso zavezujoči.

Člen 3

Agencija po prejemu mnenja Svetovalnega odbora določi in objavi v Uradnem listu Evropskih skupnosti rok, do katerega, in obdobje, za katero morajo uporabniki in proizvajalci Agenciji dostaviti prijave iz členov 1 in 2.

Člen 4

Po prejemu vseh prijav, oddanih na podlagi členov 1 in 2 teh pravil, Agencija z okrožnico sporoči uporabnikom in proizvajalcem v Skupnosti informacije o splošnih podatkih in razvoju trga ter po potrebi tudi o dobavnih in prodajnih možnostih v tretjih državah.

Člen 5

Če v zvezi z določenim proizvodom in zlasti na pobudo Agencije Komisija po zaslišanju Svetovalnega odbora ugotovi, da je iz razmer na trgu razviden očiten presežek ponudbe nad povpraševanjem, lahko z ustrezno direktivo pozove Agencijo, da uporabi naslednji poenostavljeni postopek:

(a) na podlagi informacij, pridobljenih s prijavami, oddanimi na podlagi členov 1 in 2 teh pravil, Agencija po pridobitvi mnenja Svetovalnega odbora določi splošne pogoje, ki morajo biti izpolnjeni v dobavnih pogodbah, ki se nanašajo na navedeni proizvod;

(b) ti splošni pogoji se sporočijo zadevnim strankam, ki so nato pooblaščene, da se neposredno pogajajo in podpisujejo pogodbe;

(c) pogodbe se pošljejo Agenciji in veljajo, kakor da jih je sklenila Agencija, če ta v osmih dneh od prejema pogodbe zadevnim strankam ne pošlje nobenega ugovora.

Postopek iz tega člena se ne uporablja za dobavne pogodbe, ki se nanašajo na posebne cepljive snovi.

Člen 6

Razen kadar člen 5 predvideva izjemo, se ponudba usklajuje s povpraševanjem po naslednjem postopku:

Uporabniki do datumov in za obdobja, ki jih določi Agencija, Agencijo obvestijo o svojih zahtevah za dobavo rud, snovi vira in posebnih cepljivih snovi.

Po prejemu teh zahtev Agencija z zbiranjem ponudb in navedbo vseh pomembnih podatkov določi datume, do katerih, in obdobja, za katera so proizvajalci v Skupnosti povabljeni k oddaji ponudb.

Z oddajo ponudb se šteje, da so proizvajalci v Skupnosti izpolnili obveznost, ki izhaja zanje iz drugega pododstavka člena 57(2) Pogodbe. Po prejemu teh ponudb Agencija odloči, ali bo uresničila svojo pravico do izbire in za kakšne količine.

Agencija uporabnike obvesti o prejetih ponudbah in obsegu zahtev ter seznani zadevne stranke s pogoji za sprejetje njihovih ponudb in postopki za sklepanje pogodb.

Člen 7

Neodvisno od postopkov iz členov 5 in 6 teh pravil lahko uporabniki pri Agenciji kadar koli vložijo zahteve ali ji pošljejo naročila. Ta naročila se izpolnijo pod najugodnejšimi pogoji glede na razpoložljivo ponudbo na trgu.

Člen 8

Vsa določila teh pravil začnejo za pogodbe, ki se nanašajo na dobave posebnih cepljivih snovi, veljati 1. junija 1960.

Za pogodbe, ki se nanašajo na dobave rud in snovi vira, se uporaba členov 5 in 6 odloži za šest mesecev od navedenega datuma ter se začneta uporabljati 1. decembra 1960. V tem obdobju je za pogodbe, za katere veljajo določbe tega odstavka, v skladu s členom 222 Pogodbe še naprej potrebna predhodna odobritev Komisije.

V Bruslju, 5. maja 1960

Za Agencijo za preskrbo ESAE

Generalni direktor

E. Spaak

--------------------------------------------------